ກອງປະຊຸມລິເລີ່ມການຈັດຕັ້ງປະຕິບັດ ໂຄງການ ສົ່ງເສີມ ລະບົບຕ່ອງໂສ້ການຜະລິດເປັນສິນຄ້າ ທີ່ເປັນມິດຕໍ່ສິ່ງແວດລ້ອມ
ໃນວັນທີ 5 ກຸມພາ ຜ່ານມາ ທີ່ນະຄອນປາກເຊ ແຂວງ ຈຳປາສັກ, ໂຄງການສົ່ງເສີມ ລະບົບຕ່ອງໂສ້ການຜະລິດເປັນສິນຄ້າ ທີ່ເປັນມິດຕໍ່ສິ່ງແວດລ້ອມ, ທີ່ຂື້ນກັບກົມສົ່ງເສີມເຕັກນິກ ແລະ ປຸງແຕ່ງກະສິກໍາ, ກະຊວງກະສິກໍາ ແລະ ປ່າໄມ້ ໄດ້ຈັດກອງປະຊຸມ ລິເລີ່ມການຈັດຕັ້ງປະຕິບັດ ໂຄງການສົ່ງເສີມ ລະບົບຕ່ອງໂສ້ການຜະລິດເປັນສິນຄ້າ ທີ່ເປັນມິດຕໍ່ສິ່ງແວດລ້ອມຂື້ນ. ໂດຍການເຂົ້າຮ່ວມ ຂອງ ທ່ານ ປອ. ພວງປາຣິສັກ ປຣະວົງວຽງຄຳ ຮອງລັດຖະມົນຕີກະຊວງກະສິກຳ ແລະ ປ່າໄມ້, ທ່ານ ສົມຈິດ ອິນທະມິດ ຮອງລັດຖະມົນຕີ ກະຊວງ ອຸດສາຫະກຳ ແລະ ການຄ້າ, ມີຮອງເຈົ້າແຂວງ ຈາກ ແຂວງຄຳມ່ວນ, ເຊກອງ, ສະຫວັນນະເຂດ, ຫົວໜ້າ ຫ້ອງວ່າການປົກຄອງແຂວງສາລະວັນ ມີຫົວໜ້າ, ຮອງຫົວໜ້າກົມ, ສະຖາບັນ, ຫົວຫນ້າ ຮອງຫົວພະແນກກະສິກຳ ແລະ ປ່າໄມ້ ແຂວງຄຳມ່ວນ, ສະຫວັນນະເຂດ, ເຊກອງ, ສາລະວັນ, ຈຳປາສັກ ແລະ ນະຄອນຫຼວງວຽງຈັນ ພ້ອມດ້ວຍ ຂະແໜງການ ທີ່ກ່ຽວຂ້ອງ ເຂົ້າຮ່ວມຢ່າງພ້ອມພຽງ.
ໂຄງການ ສົ່ງເສີມລະບົບຕ່ອງໂສ້ການຜະລິດເປັນສິນຄ້າ ທີ່ເປັນມິດຕໍ່ສິ່ງແວດລ້ອມ ເປັນໂຄງການໜຶ່ງທີ່ຈະຊ່ວຍສະໜັບສະໜູນ ການຈັດຕັ້ງປະຕິບັດແຜນຍຸດທະສາດກະສິກຳ ແລະ ປ່າໄມ້ ຮອດປີ 2025 ແລະ ວິໄສທັດຮອດປີ 2030 ໃຫ້ປະກົດຜົນເປັນຈິງ. ຈຸດປະສົງກອງປະຊຸມເພື່ອປຶກສາຫາລືກ່ຽວກັບ ການສົ່ງເສີມການປັບປຸງຂອດການແຂ່ງຂັນທາງດ້ານການຜະລິດເຂົ້າເປັນສິນຄ້າຢູ່ແຂວງຄຳມ່ວນ, ສະຫວັນນະເຂດ ແລະ ແຂວງ ສາລະວັນ. ການຜະລິດພືດຜັກ ເປັນສິນຄ້າ ຢູ່ນະຄອນຫຼວງວຽງຈັນ, ຈຳປາສັກ ແຂວງ ເຊກອງ. ໂຄງການ ຄາດຄະເນມີປະຊາຊົນທີ່ຈະໄດ້ຮັບຜົນປະໂຫຍດປະມານ 35.000 ຄອບຄົວ, ກຸ່ມຜູ້ຜະລິດກະສິກຳ 50 ກຸ່ມ. ໂດຍມີຄາດໝາຍແນໃສ່ ການພັດທະນາຜະລິດຕາມລະບົບຕ່ອງໂສ້ມູນຄ່າ ໃຫ້ມີຄວາມຫຼາກຫຼາຍ ເພື່ອຜັນຂະຫຍາຍຕາມແຜນງານຜະລິດກະສິກໍາເປັນສິນຄ້າຂອງກະຊວງກະສິກໍາ ແລະ ປ່າໄມ້ ວາງອອກ, ໄລຍະການຈັດຕັ້ງປະຕິບັດໂຄງການແມ່ນຮອດປີ 2024 ໂດຍການນຳໃຊ້ທຶນຊ່ວຍເຫຼືອລ້າຈາກ ທະນາຄານພັດທະນາອາຊີ, ທຶນສົມທົບຂອງລັດຖະບານ ແລະ ທຶນທ້ອງຖິ່ນ ລວມມູນຄ່າ 46 ລ້ານ ກວ່າໂດລາສະຫະລັດ. ໃນຕອນທ້າຍຂອງກອງປະຊຸມ ທ່ານປະທານໄດ້ສະເໜີໃຫ້ ບັນດາ ແຂວງເປົ້າ ໝາຍ ແລະ ຂະແໜງການທີ່ກ່ຽວຂ້ອງ ເອົາໃຈໃສ່ຊ່ວຍກັນຊຸກຍູ້ ສົ່ງເສີມການຜະລິດກະສິ ກຳເປັນສິນຄ້າ ພ້ອມທັງດ້ານປະລິມານ ແລະ ຄຸນນະພາບໃຫ້ເປັນໂຄງການຕົວແບບທາງດ້ານການສົ່ງອອກ ສິນຄ້າກະສິກຳ ໃຫ້ມີມາດຕະຖານສາກົນ, ສາມາດແຂ່ງຂັນທາງດ້ານການຕະຫຼາດ ໃນອານາຄົດ.
ພາບ ແລະ ຂ່າວໂດຍ: ພະແນກ ໂຄສະນາ ແລະ ຂ່າວສານ